In nomine Domini, amen. Anno incarnationis eiusdem millesimo trecentesimo septimo, mense decembri, ego Iohannes Bigoti de Dyuione, clericus ac phisicus, notum facio uniuersis quod ego, pro remedio anime mee et antecessorum meorum, do, cedo, concedo ac quitto donacione irreuocabili, facta inter uiuos religiosis uiris conuentus monasterii Sancti Stephani de Dyuione quadraginta solidatas terre ad monetam communiter per duchatum Burgundie, anno quolibet currentem percipiendas, leuandas et habendas perpetuo anno quolibet ab ipsis et ab suis successoribus ad festum Omnium Sanctorum, uidelicet pro quatuor missis de Sancto Spiritu, quandiu uixero in ipsorum ecclesia anno quolibet celebrandis; post obitum uero mei Iohannis predicti dicte quatuor misse de Sancto Spiritu in ipsorum ecclesia anno quolibet perpetuo pro me et meis antecessoribus deffunctis celebrabuntur, quas quadraginta solidatas terre perpetuales monete predicte assideo et assigno dictis religiosis pro se et suis successoribus pro me et meis successoribus super unam domum que fuit Milonis Grax de Pain, sitam Dyuioni, in uico Arbelini Piquart, iuxta domum a la Langardec et iuxta domum Guillermi Minart. Ita tamen quod si me seu heredes meos, quod absit, in solutione predicta defficere contingerit, uolo et concedo quod dicti religiosi per se uel per mandatum suum ad dictam domum recurrant, teneant et possideant fructus suos modis omnibus ab eadem faciendo, quousque a me seu ab heredibus meis de dictis quadraginta solidatis terre monete supradicte una cum dampnis propter hoc habitis et receptis ipsis fuerit integraliter et ad plenum satisfactum. Promittens pro me et meis per iuramentum meum et sub obligatione omnium bonorum meorum dictam donationem firmiter tenere et inuiolabiliter obseruare et contra de cetero non uenire et domum predictam racione assignationis et assessionis predictarum dictis religiosis et suis successoribus perpetuo pacifice contra omnes garantire. Et uolo me compelli ad omnia predicta tenenda et obseruanda quasi ex re adiudicata per curiam domini ducis Burgondie, cuius iuridicioni quo ad hoc suppono me et meos heredes. In cuius rei testimonium litteris istis sigillum dicte curie rogaui et obtinui apponi. Actum in presencia Iohannis Rateti de Belna clerici notarii Dyuionensis, magistri Clerambandi phisici et Iohannis de Uicher de Dyuione, testium ad hoc uocatorum, anno et mense predictis.